Nu mult timp ne mai desparte până la așteptatele sărbători de Crăciun. Mulți români au început să caute bradul perfect încă din luna noiembrie, pentru că prețurile par să fie puțin mai mici decât cu câteva zile înainte de Ajunul Crăciunului. De asemenea, multe persoane nu știu dacă să aleagă bradul artificial sau cel natural pentru sărbătorile de anul acesta.
În curând, dacă nu deja, multe persoane vor fi nevoite să aleagă între un brad natural și unul artificial. Designerii de interior au venit și anul acesta cu câteva sfaturi importante pentru ușurarea deciziilor clienților.
,,Cu toții ne dorim să avem un brad cât mai frumos, bogat în crenguțe, care să fie împodobit așa cum ne dorim. Cu siguranță, mulți au dubii dacă ar trebui să cumpere brad natural sau brad artificial. În general, recomandăm bradul natural persoanelor care locuiesc la o casă cu curte. Un brad natural, amplasat în exteriorul casei, împodobit frumos, va oferi un aer de poveste grădinii respective. Pentru interior, recomandăm brad în ghiveci, chiar dacă are dimensiuni mai mici. Aceștia vor oferi un aspect plăcut, vor face parte din decor, ca o plantă de apartament. Totodată, pentru apartamente este recomandat să folosim brad artificial, care poate fi găsit în toate dimensiunile și toate formele", spune Mihaela Bejan, designer de interior, pentru Adevărul.
Odată ales bradul, și decorațiunile trebuie alese cu atenție. Anul acesta la modă sunt culorile deschise, printre care albul, argintiul sau auriul. De asemenea, și contrastele dintre acestea sunt căutate, pentru că oferă un aspect mult mai plăcut și elegant.
,,Nu este o regulă când vine vorba despre ornamentele de Crăciun. Dar, anul acesta, tendința este spre nuanțele deschise. Se poartă foarte mult auriul sau albul, chiar și argintiul. Totodată, ideea de contrast este foarte importantă, deci putem opta și pentru culori precum roșu, în combinație cu auriu", a mai spus Mihaela.